Hoekom kry ek koorsblare? - WelstandWelstand
Tuis / Advies / Hoekom kry ek koorsblare?
Koorsblare word deur die herpes simpleks-virus veroorsaak en kom hoofsaaklik binne en buite die mond voor.
Daar is twee tipes herpes simpleks-virusse. HSV-1 veroorsaak koorsblare, terwyl HSV-2 sere op die geslagsdele veroorsaak.
ʼn Branderige, jeukerige gevoel binne die mond of rondom die lippe is die vroeë tekens van ʼn koorsblaar wat besig is om te vorm. Dit veroorsaak klein pynlike blasies, gevolg deur roofbedekte sweertjies.
Koorsblare hou gewoonlik tussen sewe en 10 dae en is hoogs aansteeklik. Die virus word opgedoen wanneer jy in aanraking kom met iemand of iets wat die virus dra. Jy kan dit dus opdoen deur iemand te soen of deur dieselfde eetgerei te gebruik as iemand wat die virus het.
ʼn Koorsblaar kan tot 20 dae neem om te ontwikkel nadat jy met die virus in aanraking gekom het. Jou eerste infeksie met die virus sal waarskynlik tydens jou kinderjare voorkom en die virus lê dan dormant en kan later weer sy verskyning maak as gevolg van stres, moegheid, koors, verkoues, allergieë, sonbrand, menstruasie, en selfs sekere kosse.
Hoe behandel ek koorsblare?
Daar is tuiswenke en medisyne wat gebruik kan word om koorsblare te behandel:
Jy kan ʼn ysblokkie gebruik om die pyn te verlig.
ʼn Soutwateroplossing sal help om die koorsblaar skoon te hou.
Jy kan witdulsies, vanielje-essens of alkohol aanwend om met die uitdroog van die koorsblaar te help
Daar is ook talle middels wat sonder ʼn voorskrif by ʼn apteek gekry kan word om jou koorsblaar te behandel.
Wat as ek gereeld koorsblare kry?
Indien jy maklik koorsblare kry, kan jy gereeld antivirale medikasie gebruik. Jy kan ook die volgende stappe doen om te probeer keer dat die koorsblaar versprei of aan ander mense oorgedra word:
Vermy velkontak met ander mense terwyl jy ʼn koorsblaar het.
Moenie items soos handdoeke of lipbalsem met ander deel nie.
Was jou hande gereeld, veral voordat jy aan jouself of iemand anders raak.
Wend lipbalsem aan om te keer dat jou lippe uitdroog.
Versterk jou immuunstelsel deur aanvullings te drink.
Indien jy vermoed dat jy koorsblare kry weens blootstelling aan die son, kan jy ʼn sonblok aanwend aan die area om jou mond of waar jy die koorsblare kry.
Maak tyd vir lees
Bly só fiks die winter
Wat jy moet weet oor miskrame
Wat jy van rustelosebene-sindroom moet weet
Jou cholesterol is hoog, wat nou?